《{内了外凵}山晓云歌》
宋代·袁正

大坤湿气蒸嵷巃，油然勃然连苍穹。
曙窗注望东{外了内凵}峰，须臾不见青芙蓉。
初疑博山喷出紫烟缕，又疑蜃精海底推起龙王宫。
东西模糊总一色，上下变纪知几重，
既非芒砀山中隐刘季，又非阳台神女遥相通。
养文玄豹隐丹壑，失巢老鹤迷青松。
忽见千株万株老枯桧，化作千丈万丈苍精龙。
断崖滴翠时洒洒，落花细雨春蒙蒙。
金乌欲上海水赤，神光汤射生青红。
狂飚卷地忽吹散，依然绣出金屏风。
奇奇怪怪渺无际，且将浩兴收拾填心胸。